የምንዛሬ ዋጋ ማሻሻያ ኢኮኖሚውን እያነቃቃው መሆኑ ተገለጸ
በቅርቡ የተደረገው የምንዛሬ ዋጋ ማሻሻያ ኢኮኖሚውን እያነቃቃው መሆኑን ጠቅላይ ሚኒስትር ኃይለማርያም ደሳለኝ ገለጹ።ጠቅላይ ሚኒስትር ኃይለማርያም ደሳለኝ በአገሪቷ ወቅታዊ ጉዳዮች ዙሪያ ለአገር ወስጥ መገናኛ ብዙኃን ጋዜጣዊ መግለጫ ሰጥተዋል።ጠቅላይ ሚኒስትሩ በመግለጫቸው "አገሪቷ ከውጭ የምታስገባቸው የካፒታል ዕቃዎች እየጨመሩ መምጣታቸውና የውጭ ንግዱ በመቀዛቀዙ መንግስት የውጭ አገሮች የምንዛሬ ዋጋ ማሻሻያ እንዲያደርግ አድርገውታል" ብለዋል።የኢትዮጵያ ዓመታዊ እድገት በየዓመቱ "ከዓለም ቀዳሚ ከሚባሉት አገሮች መካከል ሲጠቀስ ቆይቷል" ያሉት ጠቅላይ ሚኒስትሩ፤ መንግስት ባለፉት 20 ዓመታት ኢኮኖሚውን ለማሻሻል ስድስት ጊዜ የምንዛሬ ተመን ማሻሻያ ማድረጉን ጠቁመዋል።በየጊዜው የተደረጉት ማሻሻያዎችም አገሪቷ ከ400 ቢሊዮን ብር በ2009 ዓ.ም ከሁለት ትሪሊዮን ብር በላይ ለማንቀሳቀስ እንዳስቻላት ተናግረዋል።ዘንድሮም የአገር ወስጥ ቁጠባ፣ የውጭ ንግዱንና ኢንቨስትመንትን ለመሳብ የተወሰደው የምንዛሬ ተመን ማሻሻያ ኢኮኖሚውን እያነቃቃው መሆኑን ገልጸዋል።በዚህም "የአገር ወስጥ ቁጠባ በ30 በመቶ፣ የውጭ ቀጥታ ኢንቨስትመንት በ18 በመቶ፣ የአገልግሎት ዘርፉ በ12 በመቶ እንዲሁም የውጭ ንግዱ በተለይም የቡና ንግድ በ19 በመቶ እድገት ማሳየታቸው ለኢኮኖሚው መነቃቃት በአብነት የሚጠቀሱ ናቸው" ብለዋል።ዘንድሮ ከግብርናው የመኸር ሰብሎች  ከፍተኛ ምርት እንደሚሰበሰብ በምርት ቅድመ ትንበያ ግምገማ መረጋገጡ ኢኮኖሚው የበለጠ መነቃቃት እንደሚታይበትም  ማሳያ መሆኑን ጠቅላይ ሚኒስትሩ ተናግረዋል።የምንዛሬ ተመን ማሻሻያውን ምክንያት በማድረግ በፍጆታ እቃዎች የዋጋ ጭማሪ መታየቱን የገለጹት ጠቅላይ ሚኒስትሩ፤ጭማሪው ምክንያታዊ ባለመሆኑ መንግስት በህገ ወጥ ነጋዴዎች ላይ እየወሰደ ያለውን እርምጃ እንደሚቀጥልበትም አስታውቀዋል።ከዚህ ባለፈ መንግስት የዋጋ ግሽበቱን ዓምና ወደነበረበት ነጠላ አሃዝ ለማድረስ የዋና ዋና የፍጆታ ምርት አቅርቦት ስራው እንደሚቀጥል አመልክተዋል።በስኳር ዕጥረት ምክንያት በህብረተሰቡ ላይ ለተከሰተው እንግልት "መንግስት ኃላፊነቱን ወስዷል ይቅርታ እንጠይቃለን" ያሉት ጠቅላይ ሚኒስትሩ፤ ችግሩ በድጋሚ እንደማይከሰት አስታውቀዋል።በተያያዘም ዜና ሼህ ሙሃመድ አሊ አላሙዲ አስመልክተው ሲገልጹ፤ "በሳውዲ ዓረቢያ በእስር ላይ መሆናቸው ከተሰማ በኋላ ባለሃብቱ ትውልደ ኢትዮጵያዊ እና ከፍተኛ የኢንቨስትመንት አጋር በመሆናቸው መንግስት ጉዳዩን በቅርበት እየተከታተለው ነው" ብለዋል።"መንግስት በጉዳዩ ዙሪያ ከሳውዲ ዓረቢያ መንግስት ጋር በዲፕሎማሲው መስክ እየተነጋገረ ነው" ሲሉም ገልጸዋል።ባለሃብቱ በሳዑዲ በህግ ጥላ ስር በመሆናቸው በኢትዮጵያ ያለው ንብረታቸውን ሳዑዲ እንዲታገድ ብትፈልግ ኢትዮጵያ እንዴት ታየዋለች? የሚል ጥያቄም ከጋዜጠኞች ተነስቶላቸዋል።ጠቅላይ ሚኒስትሩም "ኢትዮጵያ ሉዓላዊ አገር ነች፤ ባለሃብቱ በኢትዮጵያ ኢንቨስትመንታቸውን እንዲያጠናክሩ መንግስት ክትትልና ድጋፉን ይቀጥላል" ብለዋል። (ኢዜአ)   